**Par saules paneļiem**

Sniedzam papildus skaidrojumus par tehnisko dokumentāciju priekš saules paneļu izvietošanas uz ēkas jumta.

Lai izpildītu AF 1.2.1.3.i investīcijas kritērijā Nr.3.4. noteikto, projekta iesniedzējam par visiem projekta ietvaros paredzētajiem būvdarbiem kopā ar projekta iesniegumu ir jāiesniedz būvniecības ieceres dokumentācija vai būvvaldes izziņa, kas liecina, ka būvdarbiem būvatļauja, paskaidrojuma raksts vai paziņojuma par būvniecību nav nepieciešama (turpmāk – Būvvaldes izziņa). CFLA no projekta iesnieguma un tam pievienotajiem dokumentiem, kā arī no BIS ievietotajiem dokumentiem ir jāspēj identificēt vai saules paneļu uzstādīšana ir iekārtas vai būvdarbi.

Ekonomikas ministrijas skaidrojumā[[1]](#footnote-2) ir sniegta saules paneļu definīcija, kurā norādīts, ka *“saules panelis ir rūpnieciski ražota, lietošanai gatava elektroiekārta, kas tiek uzstādīta un ekspluatēta atbilstoši ražotāja izstrādātajai instrukcijai, ievērojot visus elektrodrošības un ugunsdrošības pasākumus, gan uzstādīšanas, gan ekspluatācijas laikā. Līdz ar to neatkarīgi no tā, kur saules paneļus izvieto – uz ēkas jumta vai zemes, saules paneļi ir iekārtas.”*. Turklāt pēc būtības identisks skaidrojums ir iekļauts arī Ekonomikas ministrijas 2023.gada 8.augustā publicētajā skaidrojumā “Skaidrojums par saules paneļiem”.[[2]](#footnote-3) Pēdējā skaidrojumā cita starpā norādīts un ņemams vērā: *“Saules panelis vai vairāku saules paneļu apkopojums nav uzskatāms par Vispārīgo būvnoteikumu 1.pielikuma 2.2.9.apakšpunktā noteikto elektroenerģijas apgādes ēku vai 3.2.6.apakšpunbktā noteikto enerģijas ražošanas inženierbūvi”.*

Ekonomikas ministrijas 2022.gada 8.marta skaidrojums ir publicēts, pamatojoties uz 2022.gada 8.martā veiktajiem grozījumiem Ministru kabineta 2014.gada 19.augusta noteikumos Nr.500 “Vispārīgie būvnoteikumi”[[3]](#footnote-4), kuri veikti, lai atvieglotu administratīvās procedūras, kas saistītas ar būvniecības iecerēm, kas paredz pāreju uz atjaunojamiem energoresursiem. Minēto noteikumu anotācijā[[4]](#footnote-5) (turpmāk – Anotācija) attiecībā uz saules paneļu uzstādīšanu ir skaidrots, ka: *“attiecībā uz gadījumu, kad saules paneļus izvieto uz ēkas jumta, būvniecības regulējums primāri attiecas uz būvju būvniecību, nevis iekārtu ierīkošanu, uzstādīšanu vai izvietošanu būvē. Ja iekārtas (tai skaitā saules paneļa) funkcionēšanas, ierīkošanas vai izvietošanas nodrošināšanai nav nepieciešams veikt būvdarbus (piemēram, pastiprināt nesošās konstrukcijas, izbūvēt jaunus iekšējos inženiertīklus), tad tas nav būvniecības regulējuma jautājums, bet sabiedriskās kārtības un būvju uzturēšanas jautājums. Savukārt, ja iekārtas funkcionēšanas, ierīkošanas vai izvietošanas nodrošināšanai ir nepieciešams veikt būvdarbus, tad piemērojams būvniecības regulējums atkarībā no plānotajiem būvdarbiem.”* Tāpat Anotācijā ir skaidrots, ka saules paneļa (iekārtas) uzstādīšanai uz būves pašai par sevi nevajag būvniecības ieceres dokumentāciju, neatkarīgi no tā potenciālās jaudas, vienlaikus norādot, ka par ēkas drošumu atbild ēkas īpašnieks, tāpēc pirms iekārtu izvietošanas ēkas īpašniekam būtu nepieciešams veikt ēkas tehnisko apsekošanu, lai noskaidrotu jumta konstrukciju nestspēju.

Ņemot vērā iepriekš minēto norādām, ka saules paneļi ir iekārtas un to uzstādīšana uz ēkas jumta pati par sevi nav uzskatāma par būvdarbiem un attiecīgi tādā gadījumā saules paneļu uzstādīšanai nav nepieciešama būvniecības ieceres dokumentācija. Vienlaikus gadījumā, ja saules paneļu uzstādīšanai ir nepieciešams veikt būvdarbus, piemēram, pastiprināt ēkas nesošās konstrukcijas vai izbūvēt jaunus iekšējos/ārējos inženiertīklus,tad saules paneļu uzstādīšanai ir piemērojams būvniecības regulējums un attiecīgi nepieciešama konkrētajām būvniecības darbībām atbilstoša būvniecības ieceres dokumentācija. Atbilstoši Anotācijā norādītajam, par ēkas drošumu atbild tās īpašnieks un lai noskaidrotu, vai saules paneļu uzstādīšanai nav nepieciešams veikt būvdarbus, ir nepieciešams veikt ēkas tehnisko apsekošanu.

Lai izvērtētu, vai Projekta ietvaros paredzētajai saules paneļu uzstādīšanai būvniecības ieceres dokumentācija ir vai nav nepieciešama ir noskaidrojams, vai saules paneļu funkcionēšanas, ierīkošanas vai izvietošanas nodrošināšanai ir nepieciešams veikt būvdarbus, ko attiecīgi iespējams secināt no ēkas tehniskajā apsekošanā konstatētā.

Tehniskās apsekošanas atzinumā (turpmāk – TAA) ir jābūt norādītam:

1. kāds būs plānotais saules paneļu svars kopā ar to montāžas detaļām (adapteriem, jumta kronšteiniem, distanceriem un enkurskrūvēm) objektā;
2. jumta maksimālais slodzes lielums;
3. secinājumiem vai ir vai nav nepieciešami jumta konstrukciju stiprināšanas darbi.

1. Pieejams: https://www.em.gov.lv/lv/jaunums/atvieglo-buvniecibas-procesu-saules-panelu-uzstadisanai. [↑](#footnote-ref-2)
2. Pieejams: https://www.em.gov.lv/lv/skaidrojums-par-saules-paneliem. [↑](#footnote-ref-3)
3. Ministru kabineta 2022.gada 8.marta noteikumi Nr.166 “Grozījumi Ministru kabineta 2014.gada 19.augusta noteikumos Nr.500 “Vispārīgie būvnoteikumi””. [↑](#footnote-ref-4)
4. Pieejams: https://tapportals.mk.gov.lv/annotation/a23ca554-c6bf-4efe-8757-9e207d937ae7. [↑](#footnote-ref-5)